Η **Σοφία Μανωλάκου** (Αθήνα, 4 Δεκεμβρίου 1987) είναι Ελληνίδα ηθοποιός και παρουσιάστρια.

Βιογραφικό
----------

Γεννήθηκε το 1987 στην Αθήνα ενώ πέρασε τα παιδικά και εφηβικά της χρόνια στη Λακωνία (στο χωριό Κροκεές) μετά το διαζύγιο των γονιών της. Επέστρεψε στην Αθήνα σε ηλικία 17 ετών, όταν ξεκίνησε τις σπουδές της στο Τμήμα Οικονομικών Επιστημών του Εθνικού και Καποδιστριακού Πανεπιστημίου Αθηνών. Συνέχισε τις σπουδές της για τα επόμενα τρία χρόνια στη συγκεκριμένη σχολή ενώ παράλληλα έκανε κάποια σεμινάρια υποκριτικής στο Θέατρο των Αλλαγών. Το 2009, ξεκίνησε και επίσημα τις σπουδές της ως ηθοποιός στην *Α*νωτέρα Δραματική Σχολή Πέτρα απ' όπου αποφοίτησε τρία χρόνια μετά.

Παράλληλα με τις σπουδές της ως ηθοποιός έκανε τις πρώτες εμφανίσεις στην τηλεόραση. Αρχικά έκανε το ντεμπούτο της στη μικρή οθόνη το 2007 με ένα μικρό ρόλο στον δεύτερο κύκλο της καθημερινής σειράς του ANT1 «*Έρωτας*». Ακολούθησε μία έκτακτη εμφάνιση στη σειρά «*Λόλα*» το 2008. Από το 2008 μέχρι το 2010 συμμετείχε στο τηλεπαιχνίδι του Mega Channel «*Η εκδίκηση της ξανθιάς*», με παρουσιαστή τον Γιώργο Λιάγκα, όπου υπήρξε αρκετές φορές νικήτρια του επεισοδίου. Το 2009 έκανε μία σύντομη εμφάνιση στην κωμική σειρά «*Λίτσα.com*».

Τη σεζόν 2013-2014 ήταν μέρος του καστ της κωμικής σειράς «*Δια Ταύτα*» στον Alpha, σε σκηνοθεσία Λάκη Λαζόπουλου, όπου υποδυόταν την Ελεάνα τη γραμματέα του δικαστηρίου όπου λάμβαναν μέρος οι ιστορίες της σειράς. Την επόμενη σεζόν είχε έναν από τους πρωταγωνιστικούς ρόλους στην κωμική σειρά «*Τρίχες*» στον ANT1, σε σκηνοθεσία Αλέξανδρου Ρήγα, όπου έπαιξε μαζί με τον Νίκο Μουτσινά, τη Βασιλική Ανδρίτσου και τον Αντώνη Βλοντάκη. Το 2015 έκανε το κινηματογραφικό της ντεμπούτο στην κωμωδία του Χρήστου Δήμα «*Amore Mio*». Τη σεζόν 2015-2016 ήταν συμπαρουσιάστρια της Ντορέττας Παπαδημητρίου στην ψυχαγωγική πρωινή εκπομπή του Mega Channel «*Καλημερούδια*». Την ίδια περίοδο συμμετείχε στην τηλεταινία «*Αγάπα σαν να μην υπάρχει αύριο!*» στο ίδιο κανάλι. Επέστρεψε τηλεοπτικά τη σεζόν 2017-2018 παρουσιάζοντας την καθημερινή εκπομπή μαγειρικής «*Κάθε μέρα Chef*» μαζί με τον Βαγγέλη Δρίσκα στον τηλεοπτικό σταθμό epsilontv. Το 2018 υποδύθηκε μία δημοσιογράφο στα πρώτα επεισόδια της δραματικής σειράς «*Η Επιστροφή*» στον ANT1. Την ίδια χρονιά εντάχθηκε στο πρωταγωνιστικό καστ της καθημερινής σειράς «*Ο Πρίγκιπας της Φωτιάς*» στο Open TV υποδυόμενη την Ντιάνα Χατζή. Το 2021 πρωταγωνίστησε στην καθημερινή σειρά του Mega Channel, *«Έξαψη»* ενώ τη σεζόν 2021-22 πρωταγωνιστούσε στη σειρά *«Το αύριο μας ανήκει»* στο ίδιο κανάλι Τη σεζόν 2022-2023 πρωταγωνίστησε στη σειρά Παγιδευμένοι του ΑΝΤ1

Προσωπική ζωή
-------------

Από το 2009 είναι σε σχέση με τον επίσης ηθοποιό Σπύρο Σπαντίδα.

Παραπομπές
----------

1. ↑  «Σοφία Μανωλάκου: Μια hot ξανθιά παίρνει εκδίκηση». *espressonews.gr*. 2009-12-30. Αρχειοθετήθηκε από το πρωτότυπο στις 2020-03-25.. Ανακτήθηκε στις 2009-12-30.
2. ↑  «Η Σοφία Μανωλάκου στο entertv.gr: «Ίσως ο κόσμος θέλει χρόνο για να αγαπήσει τις "Τρίχες"»». *zinapost.gr*. 2014-11-13.. Ανακτήθηκε στις 2014-11-13.
3. ↑  «Σοφία Μανωλάκου: «Tα Καλημερούδια είχαν μια γλυκόπικρη γεύση γιατί…»». *gossip-tv.gr*. 2016-06-28.. Ανακτήθηκε στις 2016-06-28.
4. ↑  «Ακόμα ένα πρόσωπο του ΣΚΑΙ, ανήκει πλέον στο δυναμικό του Epsilontv!». *tlife.gr*. 2018-04-26.. Ανακτήθηκε στις 2018-04-26.
5. ↑  «Η Επιστροφή: Ποια πανέμορφη ηθοποιός της σειράς συμμετείχε σε πάνελ πρωινής εκπομπής;». *fthis.gr*. 2018-09-21.. Ανακτήθηκε στις 2018-09-21.
6. ↑  «Σοφία Μανωλάκου: Σταματήσαμε από το OPEN γιατί μείναμε απλήρωτοι». *parapolitika.gr*. 2019-12-19.. Ανακτήθηκε στις 2019-12-19.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Κινηματογράφος
 |

 |